**Løsningsforslag og forklaring på oppgaver om ‘da’ etter *ja/nei*-spørsmål**

(Av Kaja Borthen og Sissel Vuttudal Robbins, Versjon 1, 04.06.2015)

 **Vanlig effekt av ‘da’ etter et *ja/nei*-spørsmål:**

* «Du har antydet (gjennom det du nettopp sa eller gjorde) at dette er tilfelle mens jeg er litt usikker»

**Situasjon 1:** Ole til Anne: ***Vil du gifte deg med meg (da)?***

IKKE naturlig med ‘da’

Anne har ikke antydet at hun vil gifte seg med Ole.

**Situasjon 2:** Anne til Ole: ***Liker du meg (da)?***

Naturlig med ‘da’

Ole har antydet at han liker Anne ettersom han har spurt henne om hun vil gifte seg med ham. Anne trodde ikke Ole likte henne. Hun er derfor litt usikker på om Ole liker henne.

**Situasjon 3:** Ole til person på gata: ***Vet du hva klokka er (da)?***

IKKE naturlig med ‘da’

Personen på gata har ikke antydet at han vet hvor mye klokka er.

**Situasjon 4:** Ole til Anne: ***Liker du oliven (da)?***

Naturlig med ‘da’

Anne har antydet at hun liker oliven ettersom hun har tatt en oliven.

Ole trodde ikke at Anne likte oliven. Han har derfor grunn til å være usikker på om Anne liker oliven.

**Situasjon 5:** Anne til mannen i kiosken: ***Har dere norske aviser (da)?***

IKKE naturlig med ‘da’

Mannen i kiosken har ikke antydet at de har norske aviser.

**Løsningsforslag, oppgaver om ‘da’ etter svarord**

**Vanlig effekt av ‘da’ etter svarordene ‘ja’, ‘nei’, og ‘jo’:**

* «Dette svaret er det jeg tror du ønsker eller forventer, ikke det du frykter»
1. Beroligende
2. Irritert (ikke det jeg hadde ønsket)

**Situasjon 1:** *Anne: «Du må forte deg.» Ole*: «***Ja, (da).*** *Jeg er straks ferdig.»*

Naturlig med ‘da’

Ole svarer det Anne ønsker og forventer, nemlig at Ole snart skal være ferdig.

‘Da’ kan brukes for å berolige Anne og eventuelt for å uttrykke irritasjon.

**Situasjon 2:** *Anne:* ***«****Er 12 x 12 = 124?» Ole:* ***«Nei (da)»***

IKKE naturlig med ‘da’

Ole sier at svaret *ikke* er 124, men Anne ønsker eller forventer ikke dette svaret.

Tvert imot forventer hun at svaret *skal* være 124.

**Situasjon 3:** *Anne: «Er du kald?» Ole:* ***«Nei, (da)»***

Naturlig med ‘da’

Ole svarer det Anne trolig ønsker, nemlig at Ole ikke skal være kald.

‘Da’ kan brukes for å berolige Anne og eventuelt for å uttrykke irritasjon.

**Situasjon 4:** *Anne: «Kan du ta oppvasken?» Ole:* ***«Ja, (da)»***

Naturlig med ‘da’

Ole svarer det som Anne forventer.

‘Da’ kan brukes for å berolige Anne og eventuelt for å uttrykke irritasjon.

**Situasjon 5:** Ole: «*Vil du hjelpe meg med å bake?» Anne (glad): «****Ja, (da)!*** *Gjerne!»*

Ytringen er naturlig både med og uten ‘da’. Men med ‘da’ virker Anne mindre entusiastisk. Når ‘da’ er til stede virker det som om Anne svarer det hun tror Ole ønsker, ikke det hun selv ønsker.

**Løsningsforslag og forklaring til oppgaver om etterstilt ‘da’ i ytringer som forstås som argumenter i en diskusjon**

**Mulig effekt av ‘da’ i utsagnssetninger:**

* «Jeg nevner dette ettersom det er et argument for eller imot noe vi diskuterer. Andre argumenter vil kunne tale for det motsatte.»

**Situasjon 1:** Ole til Elin: *Ja. Men det er litt slitsomt, (da)*

Naturlig med ‘da’

Det at det er litt slitsomt å være lærer er et argument for at Ole ikke liker jobben som lærer. Det er andre argumenter for det motsatte.

**Situasjon 2:** Per til Anne: *Den står rett utenfor døra, (da)*

IKKE naturlig med ‘da’

Det at sykkelen står utenfor døra er en nøytral beskrivelse av verden. Det er ikke et argument for eller mot noe som diskuteres.

**Situasjon 3:** Ole til Anne: *Det er snart middag, (da)*

Naturlig med ‘da’

Det at det snart er middag er et argument mot å ta sjokoladen. Andre argumenter kan tale for at Anne bør ta sjokoladen.

**Situasjon 4:** Elin til Anne: *Det vil si,* *Per var ikke fornøyd, (da)*

Naturlig med ‘da’

Det at Per ikke var fornøyd er et argument mot at festen var bra. Det er andre argumenter for at festen var bra.

**Situasjon 5:** Legen til Per: *Du bør begynne i morgen tidlig, (da)*

IKKE naturlig med ‘da’

Det at Per bør begynne å ta medisinen dagen etter besvarer spørsmålet til Per direkte. Det er ikke et argument for eller mot noe som diskuteres.